**Austėja Kepenytė: „Laimė nesislepia nuo Jūsų... Tik reikia gebėti ją pamatyti...“**

Reda Kiselytė,

Rokiškio Juozo Tumo- Vaižganto gimnazijos „Romuvos“ padalinio bibliotekininkė

 *Nepaprastą išmintį ir šilumą skleidžia Rokiškio Juozo Tumo- Vaižganto gimnazijos „Romuvos“ padalinio leidinių su autografais kolekcija. Jos apsuptyje dažnai mokosi I e klasės gimnazistė Austėja Kepenytė. Tai įdomi, jautri, kitaip į pasaulį žvelgianti asmenybė. Gilus Austėjos dvasinis pasaulis, prasmingos įžvalgos, pozityvus mąstymas ir atvira širdis. Jos kelias dar tik prasideda, bet nueita atkarpa šilta, jautri ir daug žadanti... Apie visa tai ir kalbėjomės su Rokiškio Juozo Tumo- Vaižganto gimnazijos „Romuvos“ padalinio gimnaziste A. Kepenyte.*

 **R. K.:** *Nueita dar labai kukli Tavo gyvenimo atkarpa. Trumpai papasakok apie save.*

 **A. K.:** Mokausi Rokiškio Juozo Tumo- Vaižganto gimnazijos „Romuvos“ padalinyje. Man 16 metų. Gyvenu Laibgalių kaime, Rokiškio r. Mėgstu dainuoti ir šokti. Dievinu šias meno šakas. Man patinka skaityti filosofinio ir romantinio pobūdžio knygas. Aš mėgstu pasprukti nuo pasaulio ir minutėlei pajusti kažką kitokio, nepaliesto šio pasaulio ydų.

 **R. K.:** *Austėja, dvasinė šiluma. Ką Tau ji reiškia? Koks Tavo vertybių pasaulis?*

 **A. K.:** Dvasinę šilumą surasti – labai svarbu. Ji kaip pamatas mano veiksmams ir visiems įsitikinimams. Ją gali padėti surasti religija. Aš esu katalikė ir pagrindinis dalykas, kuris padeda tikint yra neišsenkanti viltis, kuri neša toliau ir neleidžia per ilgai suklupus tysoti ant žemės.

 Esu labai kritiška. Man svarbus teisingumas, sąžiningumas, tyrumas. Negerbiu (pati meldžiuosi tokia nebūti) pavydžių, savanaudžių, nesąžiningų, dviveidžių žmonių, bet tikiu, kad labai mylint, įmanoma atleisti, bet kartais meilė dar labiau situaciją apsunkina, todėl išmintis, tyrumas – mano gyvenimo tikslas. Trokštu gebėti daryti žmones laimingus.

 Esu paprasta žemiška asmenybė. Kaip ir daugumai žmonių, dvasinę šilumą man suteikia šeima. Ji yra mano ramstis, mano vaikštoma žemė, be kurios aš nebūčiau čia ir dabar, tačiau tikiu, kad dvasinę šilumą galima kaip nors surasti ir pačiam žmogui. Noriu tikėti, kad pačiai asmenybei galima pasistatyti gyvenimo pamatus. Dvasinės šilumos man suteikia ir gamta, mano vidinis pasaulis.

 **R. K.:** *Ar labai myli gamtą?*

 **A. K.:** Gamta aš KVĖPUOJU. Kai ji nekvėpuoja, tada ir aš kuriam laikui apmirštu. Gražu rudenį, kai lapai spalvoti, bet vėliau... Telieka tik pliki medžiai, pražilusios pievos ir bespalvis dangus. Žiemos pabaiga man lyg katorga: pliki medžiai, purvas, nė lopinėlio saulės spindulių, o gamtos gyvybė lyg būtų įkalinta. Jausmas lyg viduje neužpildomas vakuumas. Tada ir aš viduje apmirštu. Kai gamta nekvėpuoja, tuomet atrodo, kad ir aš nekvėpuoju.

 **R. K.:** *Tavo pomėgiai. Kokie jie?*

 **A. K.:** Iš tiesų, mano pomėgis vienas – pasprukti, nesvarstyti... Gyventi! Tai pasaulis, į kurį aš mėgstu nusikelti. Tą padaryti man padeda dainavimas ir šokis. Būtent šokyje ir dainoje aš juntu savo kūnu kiekvieną gyvenimo natą, lyg ji badytų skirtingus mano kūno kampelius, lyg kiekviena ląstelė virpėtų. Jaučiu, kaip tas jausmas auga ir kartais euforija pasiglemžia mane visą.

 Laisvalaikiu mėgstu skaityti filosofines arba romantines knygas, važinėti dviračiu. Būtent šie pomėgiai man padeda PAJUSTI pasaulio gyvastį. Trokštu kada nors sugebėti aprėpti viso pasaulio gyvastį, pajusti jos galingumą.

 **R. K.:** *Lietuvos Respublikos Seimas,* *atsižvelgdamas į tai, kad 2022 metais Lietuvos jaunimas minės dvi svarbias sukaktis: Lietuvos jaunimo organizacijų tarybos trisdešimtmetį ir Pasaulio lietuvių jaunimo sąjungos įsteigimo penkiasdešimtmetį, šiuos metus nutarė paskelbti Lietuvos jaunimo metais. Ar Tau tai aktualu?*

 **A. K.:** Ši tema mane stipriai liečia kaip paauglę. Labai džiaugiuosi šiomis sukaktimis. Jokiai tarybai nepriklausau, bet labai norėčiau priklausyti, kažką atstovauti, padėti. Mane domina tokios pareigos. Labai didžiuojuosi veikliu jaunimu.

 **R.K.:** *Šiandien visuomenė blaškosi, suskilusi į dvi stovyklas. Pandemija, tragiški įvykiai Ukrainoje... Kaip jauni žmonės vertina šiuos įvykius?*

 **A. K.:** Iš pradžių, vos prasidėjus šiems įvykiams visi ėmėme kiek panikuoti. Mūsų kartai, kuri neliesta karo, tarptautinių nesutarimų, kitų pasaulinių negandų, tai buvo svetima, todėl iš karto buvome dar labiau įbauginti, tačiau įvykių eigoje paaugliai prisitaikė, apsiprato situacijoje. Tik nežinau kaip tai pagrįsti. Ar tai dėl to, kad jie bėga – neigia dabartinę situaciją, bijo pradėti bijoti, ar jie nesupranta situacijos? Dauguma paauglių šiomis temomis liko gana abejingi, beveik neutralūs.

 **R. K.:** *Tau svarbus kultūros reiškinys – knygų skaitymas? Ką apie tai mano Tavo bendraamžiai?*

 **A. K.:** Knygų skaitymas man LABAI svarbus. Gaila, kad trūksta laiko. Aš manau, kad knygos turi išskirtinę magiją, kurios niekas daugiau neturi. Knygos man padeda romantizuoti savo praeitį, ateitį ir dabartį. Jos padeda sulėtinti laiką ir pajusti akimirką veiksme, per kurią sugebu persikelti kažkur kitur...Gal į Niekados šalį... Tai ypatinga visatos, o gal netgi Dievo dovana. Deja, ne visi paaugliai supranta knygų magiją. Man labai gaila tokių vaikų, šios kultūros suvokimas subręsta jau suaugus. Tai irgi labai gerai. Nors daugelis gimnazistų jau supranta knygų skaitymo vertę.

 **R. K.:** *Kraštiečių poetų, rašytojų kūryba Tau artima? Buvai prisilietusi prie poetės, žurnalistės Elenos Mezginaitės tekstų... Kas savyje išliko? Papasakok apie tai...*

 **A. K.:** Pirmą kartą prisiliečiau prie poetės E. Mezginaitės kūrybos prieš du metus. Laibagalių kultūros centre, Rokiškio r., buvo pastatytas nedidelės apimties spektakliukas pagal jos kūrybą. Aš deklamavau jos tekstus ir dainavau dainą ,,Melodija“, kurios žodžius parašė E. Mezginaitė. Šią programą rodėme Rokiškio rajone ir Panevėžyje. Aš supratau poetės originalumą. Iš kūrinių ir nuotraukų regis galiu spręsti, kad ji buvo charizmatiška moteris, bet gana vyriškos dvasios. Eilėraščiuose man gražu, kaip poezija persipina su užslėpta filosofija, gyvenimo realybe. Skaitydama autorės kūrybą, jaučiu baimę, kaip poetė jautė artėjančią mirtį. Ji tai gebėjo perteikti savo kūryboje ir paliko tai ateinančioms kartoms, tą suledėjusį jausmą... Eilėraščiai šiurpina ir geba sukurti melodiją, kurią skaito širdis. Kūryboje jaučiami visam laikui įamžinti Elenos Mezginaitės jausmai.

 **R. K.:** *Jaunas žmogus šiandien laimingas? Ko palinkėtum savo bendraamžiams ir Rokiškio krašto kultūros žurnalo ..Prie Nemunėlio“ informacijos vartotojams?*

 **A. K.:** Nuo paties individo priklauso, jis laimingas ar ne. Bręstant, o kartais dar ir per ilgesnį laiko tarpą, žmogus išmoksta labai svarbios gyvenimo pamokos – tik jis pats gali surasti laimę, ji neateis pati... Už savo laimę esame atsakingi mes patys, o iš tikrųjų ji yra visur, visuose mažyčiuose dalykuose. Visų žmonių laimė skirtinga. Tad tik TU ją gali pamatyti. Ir reikia išmokti negyventi vien blogais dalykais. Tad būtent to ir linkiu! Suraskite laimę, o ji net nesislepia nuo Jūsų, tik reikia gebėti ją pamatyti...

 **R. K.:** *Miela Austėja, dėkoju už atvirą ir nuoširdų pokalbį. Buvo labai gera ir lengva su Tavimi bendrauti. Prabėgo mokslo metai... Atrodo, kad tik trumpa akimirka. Visada išliksi kultūringumo simboliu, besišypsanti, susimąsčiusi, besimokanti, apsupta leidinių su autografais kolekcijos. Sėkmės moksle, prasmingų įžvalgų, pozityvaus žvilgsnio į pasaulį. Tegu į Tavo gyvenimą daug naujos informacijos įneš Rokiškio krašto kultūros žurnalas „Prie Nemunėlio“.*